— Был бик дөрөҫ, — тине республика Хөкүмәте Премьер-министры урынбаҫары Лилиә Ғүмәрова. — Хаҡлы ялдағыларҙың тормош тәжрибәһе ҙур, дәрте ташып тора. Улар ниҙер башҡарыу, йәмғиәткә файҙа килтереү теләге менән яна, әммә быны нисек эшләргә белмәй. "Халыҡ университеты" ошо мәсьәләне яйға һалды. Ул пенсионерҙарға заманға ярашлы белем алыу ғына түгел, ә яңғыҙ ҡаңғырып ултырмау, аралашыу, әүҙем тормош алып барыу мөмкинлеген бирҙе. Ғөмүмән, хаҡлы ялдағыларҙың көс-дәрте, тәжрибәһе сикһеҙ, уны үҙҙәренә лә, йәмғиәт өсөн дә дөрөҫ файҙаланыу зарур.